b'\n_START_ARTICLE_\nCanalul Erie\n_START_PARAGRAPH_\nCanalul\xc2\xa0Erie\xc2\xa0(anterior cunoscut sub numele de New York state Barge Canal) este un canal din statul\xc2\xa0New York,\xc2\xa0parte din ruta est\xe2\x80\x93vest a sistemului de canale al statului. Ini\xc8\x9bial, acesta a avut o lungime de aproximativ 363 de mile (sau 584 km) pornind din ora\xc8\x99ul Albany, pe R\xc3\xa2ul Hudson, p\xc3\xa2n\xc4\x83 la Buffalo, pe\xc2\xa0Lacul Erie. Acesta a fost construit pentru a crea o rut\xc4\x83 navigabil\xc4\x83 \xc8\x99i a conecta ora\xc8\x99ul\xc2\xa0New York \xc8\x99i Oceanul Atlantic\xc2\xa0cu Marile Lacuri._NEWLINE_Dup\xc4\x83 ce construirea canalului a fost propus\xc4\x83 pentru prima dat\xc4\x83 \xc3\xaen anul 1780 \xc8\x99i apoi din nou \xc3\xaen 1807, un studiu de fezabilitate a fost autorizat, finan\xc8\x9bat \xc8\x99i executat \xc3\xaen 1808. Sustinatorii proiectului au reu\xc8\x99it treptat s\xc4\x83 erodeze rezisten\xc8\x9ba adversarilor, construc\xc8\x9bia acestuia \xc3\xaencep\xc3\xa2nd \xc3\xaen anul 1817. Canalul are 35 de ecluze numerotate, plus ecluza Federal Black Rock, \xc8\x99i o diferen\xc8\x9b\xc4\x83 de altitudine de aproximativ 565 picioare (172 m). Canalul a fost\xc2\xa0dat \xc3\xaen folosin\xc8\x9b\xc4\x83 pe 26 octombrie 1825._NEWLINE_\xc3\x8entr-o perioad\xc4\x83 c\xc3\xa2nd transportul m\xc4\x83rfurilor \xc3\xaen vrac a fost limitat la animalele de povar\xc4\x83\xc2\xa0([250 livre (113 kg)] maxim), \xc8\x99i c\xc3\xa2nd nu au existat c\xc4\x83i ferate, transportul pe apa a fost cel mai eficient mod de a livra m\xc4\x83rfurile._NEWLINE_Canalul Erie, denigrat de adversarii politici ca "Nerozia lui Clinton" sau "Marele \xc8\x98an\xc8\x9b al lui Clinton", a fost primul sistem de transport navigabil \xc3\xaentre coasta de est (ora\xc8\x99ul New York) \xc8\x99i apele interioare (Marile Lacuri) din Statele Unite, care nu a avut nevoie de portaj._NEWLINE_Transportul pe canalul Erie a fost mai rapid dec\xc3\xa2t c\xc4\x83ru\xc8\x9bele trase de animalele de trac\xc8\x9biune, \xc8\x99i a redus costurile de transport cu aproximativ 95%.\xc2\xa0Canalul a determinat o cre\xc8\x99tere rapid\xc4\x83 a popula\xc8\x9biei vestului statului New York \xc8\x99i a facilitat migra\xc8\x9bia vestic\xc4\x83 c\xc4\x83tre interiorul continentului. Canalul a fost l\xc4\x83rgit\xc2\xa0\xc3\xaentre 1834 \xc8\x99i 1862. Anul de v\xc3\xa2rf al canalului a fost 1855, c\xc3\xa2nd au avut loc 33.000 de transporturi comerciale._NEWLINE_\xc3\x8en anul 2000, Congresul Statelor Unite a desemnat Erie Canalway National Heritage Corridor\xc2\xa0\xc3\xaen recuno\xc8\x99tin\xc8\x9b\xc4\x83 pentru importan\xc8\x9ba na\xc8\x9bional\xc4\x83 a sistemului de canale \xc8\x99i pentru a-l celebra ca cel mai de succes \xc8\x99i influent sistem de c\xc4\x83i navigabile \xc8\x99i una dintre cele mai importante lucr\xc4\x83ri de inginerie civil\xc4\x83 \xc8\x99i construc\xc8\x9bii din America de Nord.\xc2\xa0 De la trecerea ultimei nave comerciale, Day Peckinpaugh, \xc3\xaen 1994, canalul Erie este\xc2\xa0\xc3\xaen principal utilizat de ambarca\xc8\x9biuni de agrement. \xc2\xa0\xc3\x8encep\xc3\xa2nd cu 2008, canalul a v\xc4\x83zut o resurgen\xc8\x9b\xc4\x83 \xc3\xaen traficului comercial.'